text: Nygårdskirken
  
  publiceret: 2023-07-12 08:21:35+02:00
  Nygårdskirken er en sognekirke i Nygårds Sogn, som ligger i det nordlige Brøndbyøster.
  Kirken har ingen kirkegård i umiddelbar tilknytning og har i stedet et grønt areal og parkeringspladser omkring sig. Vest for kirken ligger der boligbyggeri.
  Kirken er en enkel hvid bygning, opført af fyrretræ og eternitplader med et kobberbelagt tag efter tegning af arkitekten Jens-Erik Jensen (født 1939) og i samarbejde med Jels Savværk. Mod sydøst er selve kirkesalen sammenbygget med menighedslokaler, som omfavner kirkens tårn, der er opført af lyse, grå sten.
  Indvendigt præges kirken af den varme glød fra fyrretræet, som er det gennemgående materiale i kirken. Såvel væggene som loftet med åben tagryg er således beklædt med træ.
  Kirkens inventar er i enkel moderne stil og afspejler kirkens øvrige materialevalg med varme træfarver som et gennemgående motiv.
  Langs væggene hænger en lang række malerier og mosaikker med bibelmotiver, som er udført af lokale skoleklasser.